punika inggih amung saking margi kêkalih wau (tutuk lan prêji) kauningana sadhèrèk, manawi kita para manungsa sampun sami kaparêng anggulawênthah kados andharan kula kasêbut ing nginggil wau sadaya, punika inggih sampun nama ulah kabatosan, ingkang tundonipun lajêng sagêd taokit (nyawijèkakên) dhatêng Gusti Allah, sasampunipun lajêng nama makripat, liripun: sumêrêp dhatêng Pangeranipun, sok ugi tiyang punika sumêrêp dhatêng Pangeranipun ugi sumêrêp dhatêng ingkang anggêsangi (damêl gêsang) dados inggih lajêng sumêrêp dhatêng gêsangipun (zie Wulang Rèh) pancèn inggih lêrês ugêr tiyang punika botên jumênêng ing gêsangipun, inggih adamêl bibrah sakèhing tata, wondene ingkang dipun wastani tiyang botên jumênêng ing gêsangipun punika inggih tiyang ingkang nilar pathokan kawan prakawis wau, bilih kita para manungsa punika sampun sami tilar pathokan kawan bab wau, ing donya isinipun namung kantun setan lan kewan, wontênipun inggih namung kantun tindak pitnahan lan kamurkan, botên mêrduli dhatêng kasusahan lan kasangsaraning asanès, ugêr badanipun sampun sakeca padharanipun, dados sadaya tindak-tandukipun punika botên dipun wekani, punapa tindakipun wau damêl kasusahan utawi kasangsaran, punika botên kagalih babarpisan, samangke kantun wontên raos pangraos kita piyambak kadospundi gagapanipun, punapa inggih kita sadaya punika sampun sami jumênêng ing gêsangipun, kula nyumanggakakên. Kadis dhawuhipun Kangjêng Nabi s.a.w. makatên: dudu wong kang jênêng utama lan luhur, wong kang ora bisa gawe tata têntrême tôngga têparone, kang marga saka panggawene, dhawuh punika amêngku karsa ingkang wiyar têbanipun, liripun, têtanggan makatên kenging dipun têgêsi têtangganing tiyang sami tiyang, nanging inggih kenging dipun têgêsi têtangganing nagari sami nagari, upaminipun makatên, nagari A lan B (nagari A bôndha-bandhu, B nagari ringkih) môngka nagari B wau amung tansah kuwatir kemawon dhatêng tindak-tandukipun nagari A inggih tindak ingkang makatên punika ingkang dados awisanipun dhawuh kadis kasêbut nginggil, sarta tumrapipun nagari A inggih nama botên kuncara, malah kosokwangsulipun lajêng dhawah asoring asor.